**Anne Bonny**, nada posiblemente en 1697 e finada posiblemente en abril de 1782, foi unha pirata irlandesa que operou no mar Caribe, unha das mulleres piratas máis famosas da historia. O pouco que se coñece da súa vida procede de *A General History of the Pyrates*, do capitán Charles Johnson.

Traxectoria
-----------

### Primeiros anos

A data de nacemento exacta de Bonny é descoñecida, pero foi arredor de 1700. Cóntase que naceu no Old Head de Kinsale, no condado de Cork, Irlanda. Era a filla dun serventa chamada Mary Brennan e do seu empregador, o avogado William Cormac. Os rexistros oficiais e as cartas da época que tratan da súa vida son escasas, e a maioría do coñecemento moderno procede de *A General History of the Pyrates*, do capitán Charles Johnson, colección de biografías de piratas, cunha primeira edición exacta e unha segunda moito máis adornada.

O pai de Bonny mudouse primeiro a Londres para fuxir da familia da súa esposa, e comezou a vestir a súa filla como un neno e a chamala "Andy". Cando a dona de Cormac descubriu que acollera a súa filla ilexítima e estaba a coidala para que fose empregada e a vestila como un neno, deixou de darlle unha asignación. Cormac mudouse entón á provincia de Carolina, levando con el a súa antiga criada, nai de Bonny. O pai de Bonny abandonou o prefixo "Mc" orixinal do seu apelido para mesturarse máis facilmente cos cidadáns de Charles Town. Ao principio, a familia tivo un duro comezo no seu novo fogar, máis os coñecementos de Cormac sobre dereito e a súa habilidade para comprar e vender mercadorías axiña financiaron unha casa e posteriormente unha plantación nos arredores da cidade. A nai de Bonny morreu cando esta tiña doce anos. O seu pai tratou de establecerse como fiscal pero non lle foi ben. Finalmente, uniuse ao máis proveitoso negocio dos mercadores e acumulou unha fortuna substanciosa.

Está rexistrado que Bonny tiña o pelo rubio e estaba considerada un "bo partido" mais puido ter un temperamento fero; aos trece anos, supostamente apuñalou unha serventa cun coitelo. Casou cun mariñeiro pobre e pirata ocasional chamado James Bonny. James esperaba lograr a posesión da propiedade do seu sogro, mais Bonny foi desposuída polo seu pai. Este non aprobou a James Bonny como marido da súa filla, e botou a Anne fóra da súa casa.

Hai unha historia que conta que Bonny prendeu lume á plantación do seu pai como represalia, mais non existen probas que o confirmen. Porén, sábese que algún tempo entre 1714 e 1718, ela e James Bonny se mudaron a Nassau, na illa de New Providence, coñecida como un santuario para piratas ingleses chamada a República dos Piratas. Moitos habitantes recibiron o perdón real ou doutra forma evadiron a lei. Tamén se sabe que trala chegada do gobernador Woodes Rogers no verán de 1718, James Bonny se converteu en delator del. James Bonny informou o gobernador Rogers sobre os piratas da zona, que resultou no arresto de multitude destes piratas. A Anne desagradoulle o traballo que fixo o seu home polo gobernador.

### Parella de Rackham

Mentres estaban nas Bahamas, Bonny comezou a relacionarse con piratas nas tabernas locais. Coñeceu a John "Calico Jack" Rackham, que se converteu no seu amante. Rackham ofreceu ao marido de Bonny, James Bonny, cartos a cambio dela para divorciarse, pero rexeitounos. Anna e Rackham fuxiron xuntos da illa e Bonny converteuse en membro da tripulación de Rackham. Ela disfrazábase como un varón no barco e só Rackham e finalmente Mary Read coñecían o seu verdadeiro sexo. Cando quedou claro que Anne estaba embarazada, Rackham deixouna na illa de Cuba onde tivo un fillo. Moitas outras teorías diferentes afirman que o neno foi deixado coa súa familia ou simplemente abandonado. Bonny volveu unirse a Rackham e continuou coa vida de pirata, divorciándose do seu home e casando con Rackham no mar. Bonny, Rackham e Mary Read roubaron o barco *William*, ancorado no porto de Nassau e levárono ao mar. Rackham e as dúas mulleres recrutaron unha nova tripulación. A súa tripulación pasou anos en Xamaica e nas áreas circundantes.

Bonny tomou parte no combate ao lado dos varóns e as informacións das súas fazañas preséntana como competente e efectiva na loita e respectada polos seus compañeiros da navío. O gobernador Rogers mencionouna nunha circular de procura de piratas ("Wanted Pirates") publicada no único xornal do continente, *The Boston News-Letter*. Aínda que Bonny foi recoñecida historicamente como pirata do Caribe, nunca capitaneou o seu propio barco.

### Captura e prisión

En outubro de 1720, Rackham e a súa tripulación foron atacados polo barco do rei, un veleiro capitaneado por Jonathan Barnet encargado por Nicholas Lawes, gobernador de Xamaica. A maioría dos piratas de Rackham opuxeron pouca resistencia xa que moitos estaban demasiado bébedos para loitar. Rackham e os seus foron levados a Xamaica, onde foron apresados e sentenciados polo gobernador Lawes á forca. Segundo Johnson, as últimas palabras de Bonny a Rackham foron: "Loitaches como un home, non necesitabas ser colgado como un can".

Tras seren sentenciadas, Read e Bonny pediron clemencia por estaren embarazadas. Segundo a lei común inglesa, ambas as mulleres recibiron un aprazamento da condena temporal ata que desen a luz. Read faleceu en prisión, seguramente dunha febre de parto. Anne permaneceu en prisión ata o parto e foi logo liberada.

### Desaparición

En *A General History of the Robberies and Murders of the most notorious Pyrates*, publicada en 1724, o capitán Charles Johnson afirma: "ela continuaba no cárcere no tempo de repouso tralo parto e despois ocasionalmente foi indultada; mais o que foi dela despois non o podemos dicir; só isto sabemos, que non foi executada". Non obstante, non existe rexistro histórico da liberación de Bonny nin da súa execución. Isto levou á especulación de que o seu pai a rescatou, que volveu co seu marido ou mesmo que volveu á piratería baixo unha identidade nova.

Un artigo de 2015 titulado *Anne Bonny: Irish American Pirate* afirmou que trala liberación de Bonny, volveu a Carolina do Sur, onde casou e creou unha familia. Algúns rumores din que Bonny morreu no cárcere, mentres que outros din que fuxiu e volveu á súa vida como pirata. Aínda que non hai rexistro oficial da morte de Bonny, algúns historiadores afirmaron que Bonny morreu arredor de abril de 1782 en Carolina do Sur.

Notas
-----

1. ↑  "Anne Bonny - Famous Pirate - The Way of the Pirates". *www.thewayofthepirates.com*. Consultado o 29 de decembro de 2017.
2. ↑  "Anne Bonny - Irish American pirate". Consultado o 29 de decembro de 2017.
3. 1 2  "Anne Bonny and Famous Female Pirates". *www.annebonnypirate.com* (en inglés). Consultado o 3 de marzo de 2018.
4. ↑  "The Story of Female Pirate Anne Bonny". *ThoughtCo*. Consultado o 2018-03-03.
5. ↑  Rediker, Marcus (1993). "When Women Pirates Sailed the Seas". *The Wilson Quarterly (1976-)* **17** (4): 102–110. JSTOR 40258786.
6. ↑  "Anne Bonny - Famous Female Pirate". *www.famous-pirates.com*. Consultado o 29 de decembro de 2017.
7. ↑  Encyclopædia Britannica Online
8. 1 2  Meltzer (2001)
9. 1 2 3  Joan. Druett, (2005) [2000]. *She captains : heroines and hellions of the sea*. Nova York: Barnes & Noble Books. ISBN 0760766916. OCLC 70236194.
10. ↑  Johnson (1725)
11. ↑  Lorimer (2002), pg. 47
12. 1 2  Johnson, Charles (14 de maio de 1724). *The General History of Pyrates*. Ch. Rivington, J. Lacy, and J. Stone.
13. ↑  Sharp (2002)
14. 1 2 3  Woodard, Colin (2007). *The Republic of Pirates*. Harcourt, Inc. pp. 139, 316–318. ISBN 978-0-15-603462-3. Arquivado dende o orixinal o 04 de xaneiro de 2020. Consultado o 27 de maio de 2020.
15. ↑  Druett, Joan (2000). *She Captains : Heroines and Hellions of the Sea*. Nova York: Simon & Schuster. ISBN 0684856905.
16. ↑  Canfield, Rob (2001). "Something's Mizzen: Anne Bonny, Mary Read, "Polly", and Female Counter-Roles on the Imperialist Stage". *South Atlantic Review*: 50.
17. ↑  Zettle, LuAnn. "Anne Bonny The Last Pirate". Arquivado dende o orixinal o 22 de maio de 2019.
18. ↑  Orixinal en inglés: "Had you fought like a man, you need not have been hang'd like a dog".
19. ↑  "Ann Bonny and Mary Read's Trial". *Pirate Documents*. Arquivado dende o orixinal o 24 de abril de 2014. Consultado o 14 de marzo de 2014.
20. ↑  "When women pirates sailed the seas". *link.galegroup.com* (en inglés). Consultado o 2018-03-18.
21. ↑  Yolen, Jane; Shannon, David (1995). *The Ballad of the Pirate Queens*. San Diego: Harcourt Brace. pp. 23–24.
22. ↑  Orixinal en inglés: "She was continued in Prison, to the Time of her lying in, and afterwards reprieved from Time to Time; but what is become of her since, we cannot tell; only this we know, that she was not executed".
23. ↑  Johnson, Charles. "8". *A General History of the Robberies and Murders of the most notorious Pyrates*. Arquivado dende o orixinal o 18 de setembro de 2015. Consultado o 21 de setembro de 2017.
24. ↑  Carmichael, Sherman (2011). *Forgotten Tales of South Carolina*. The History Press. p. 72. ISBN 978-1-60949-232-8.
25. ↑  "Anne Bonny | Irish American pirate". *Encyclopedia Britannica* (en inglés). Consultado o 2018-03-03.

Véxase tamén
------------

|  |  |
| --- | --- |
|  | A Galipedia ten un portal sobre: ***Muller*** |

### Bibliografía

* Baldwin, Robert (1721). *The Tryals of Captain John Rackam and Other Pirates*. in The Colonial Office Records in The Public Records Office at Kew, (ref: CO 137/14f.9).   
Details the trials of Jack Rackam, Mary Read, Anne Bonny, e Charles Vane.
* Carlova, John (1964). *Mistress of the Seas*. Citadel Press.
* Cordingly, David. "Bonny, Anne (1698–1782)", *Oxford Dictionary of National Biography*, Oxford University Press, 2004. Consultado 18 Nov 2006.
* Druett, Joan (2000). *She Captains: Heroines and Hellions of the Sea*. Nova York: Simon & Schuster. ISBN 0684856905.
* Gosse, Philip; De Marco, Guy Anthony (2015). *The Pirate Who's Who (Extended Edition)*. Amazon: Villainous Press. pp. 52, 53, 54. ISBN 978-1-62225-650-1.
* Johnson, Captain Charles (1724). Hayward, Arthur L. ed. *A history of the robberies and murders of the most notorious pirates from their first rise and settlement in the island of Providence to the present year*. Londres: George Routledge & Sons, Ltd.
* Lorimer, Sara; Synarski, Susan (2002). *Booty: Girl Pirates on the High Seas*. San Francisco: Chronicle Books.
* Meltzer, Milton; Waldman, Bruce (2001). *Piracy & Plunder: A Murderous Business*. Nova York: Dutton Children's Books. ISBN 0-525-45857-3.
* Sharp, Anne Wallace (2002). *Daring Pirate Women*. Minneapolis: Lerner Publications.
* Zettle, LuAnn (2015). *Anne Bonny The Last Pirate*. Amazon: Arrowhead Book Co. pp. 8, 9, 11. ISBN 978-0-9826048-6-1.
* Brown, Douglas (1962). *Anne Bonny, Pirate Queen*. Monarch #MA320.

### Ligazóns externas

* "Anne Bonny", Encyclopædia Britannica Online
* "Fact and Fiction", Newspaper article

|  |  |
| --- | --- |
| Control de autoridades | 
* Wd: Q231549
* WorldCat
* VIAF: 120615894
* CERL: cnp00552837
* DeutscheBio: 11931813X
* EBID: ID
* FAST: 1808849
* GND: 11931813X
* ISNI: 0000000079031360
* LCCN: n82148900
* NKC: mzk2010569633
* NTA: 13099927X
* ODNB: 39085
* SUDOC: 235525014
* WikiTree: McCormac-11

 |